ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2234/98

υποβολή: MaLou Lindholm (V) προς την Επιτροπή

(16 Ιουλίου 1998)

Θέμα: Επεξεργασία ρέγγας με τη μέθοδο της ζύμωσης

Από 1ης Ιουλίου 1998, η ρέγγα που έχει υποστεί ζύμωση θα υπόκειται στους ίδιους κανόνες όπως και τα άλλα προϊόντα ιχθύων στην ΕΕ. Αυτό σημαίνει ότι δεν θα επιτρέπεται η διατήρηση της ρέγγας, που πρόκειται να πωληθεί σε καταστήματα τροφίμων, σε παλαιά ξύλινα βαρέλια, μέθοδος που χρονολογείται από το 1500, ούτε θα επιτρέπεται η επεξεργασία της σε χώρους με ξύλινα πατώματα, όπως σε παλιά λεμβοστάσια. Αυτό συνεπάγεται την εξαφάνιση χιλιόχρονου επαγγέλματος και παράδοσης στη Σουηδία. Ιδιαίτερα δύσκολη γίνεται η κατάσταση για τους ντόπιους μικρούς παραγωγούς. Η ΕΕ υποστηρίζει την επικουρικότητα και ισχυρίζεται ότι δεν ασχολείται με λεπτομέρειες, αλλά στην πράξη κάνει το αντίθετο.

Πιστεύει η Επιτροπή ότι η εν λόγω λεπτομερής ρύθμιση συμβιβάζεται με την επικουρικότητα; Εάν όχι, προτίθεται η Επιτροπή να καταργήσει την οδηγία για τη ρέγγα που έχει υποστεί ζύμωση;
ΓΡΑΠΤΗ ΕΡΩΤΗΣΗ E-2161/98

υποβολή: Anna Karamanou (PSE) προς την Επιτροπή

(13 Ιουλίου 1998)

Θέμα: Καταστροφικοί σεισμοί στην Τουρκία

Λαμβάνοντας υπόψη τις τραγικές συνέπειες των καταστροφικών σεισμών που έπληξαν στις 27 Ιουνίου την περιοχή Τζεϊχάν στην Τουρκία, οι οποίοι εκτός απο τις ανυπολόγιστες υλικές καταστροφές προκάλεσαν τον τραγικό θάνατο 112 ατόμων και τον τραυματισμό άλλων 1041, ερωτάται η Επιτροπή τι μέτρα προτίθεται να λάβει ώστε να συνδράμει άμεσα τις πληγείσες περιοχές. Επισημαίνεται δε ότι η σεισμογενής αυτή περιοχή έχει επιλεγεί ως τόπος εγκατάστασης πυρηνικής μονάδας παραγωγής ενέργειας, γεγονός άκρως επικίνδυνο, όπως με τραγικό τρόπο επιβεβαίωσαν οι προχθεσινοί σεισμοί.

Απάντηση της κας Bonino εξ ονόματος της Επιτροπής

(28 Σεπτεμβρίου 1998)

Η Επιτροπή, μόλις πληροφορήθηκε τον σεισμό που έπληξε την Τουρκία ήρθε σε επαφή με διάφορες πηγές πληροφόρησης, μεταξύ των οποίων η αντιπροσωπεία της στην Άγκυρα, η Διεθνής Ομοσπονδία των Οργανώσεων του Ερυθρού Σταυρού και της Ερυθράς Ημισελήνου (IFRC) και η Υπηρεσία των Ηνωμένων Εθνών για το συντονισμό των ανθρωπιστικών υποθέσεων, στη Γενεύη(OCHA).

Ήδη από τις 30 Ιουνίου, η αντιπροσωπεία στην Άγκυρα, μέσω ανακοίνωσης στον τύπο, δήλωσε την πρόθεση της Επιτροπής να παρέμβει.Αμέσως μετά την καταστροφή, η μόνη οργάνωση που ανέλαβε δράση στην περιοχή ήταν η τοπική οργάνωση της Ερυθράς Ημισελήνου.

Στις 3 Ιουλίου, η IFRC έστειλε επιστολή με την οποία ζητούσε βοήθεια έκτακτης ανάγκης. Η IFRC είναι η μόνη οργάνωση βοήθειας από την οποία η Επιτροπή έλαβε αίτηση για τη χορήγηση κονδυλίων. Με βάση αυτή την έκκληση χρηματοδότησης, η Επιτροπή αποφάσισε να χορηγήσει το ποσό των 500.000 ECU. Το ποσό αυτό κατέστησε δυνατή τη θέση σε εφαρμογή βραχυπρόθεσμου προγράμματος έκτακτης ανάγκης. Το εν λόγω πρόγραμμα υλοποιείται από την IFRC. Η χρηματοδότηση καλύπτει την αγορά διαφόρων ειδών έκτακτης ανάγκης, όπως κουβέρτες, σκηνές και κινητές κουζίνες.

Σε συνέχεια του σεισμού που έπληξε την περιοχή των Αδάνων, οι τουρκικές αρχές επιβεβαίωσαν ότι έχουν προβλεφθεί όλα τα αναγκαία μέτρα ασφαλείας για το μελλοντικό σταθμό του Ακκουγιού. Επί τόπου, δεν έχουν αρχίσει ακόμα οι κατασκευαστικές εργασίες. Όσον αφορά το μελλοντικό σταθμό του Ακκουγιού, το Αξιότιμο Μέλος του Κοινοβουλίου παραπέμπεται, επίσης, στην απάντηση της Επιτροπής στις γραπτές ερωτήσεις Ε-1876/98 και Ε-2190/98 που υπέβαλε ο κ. Κακλαμάνης.
ΓΡΑΠΤΗ ΕΡΩΤΗΣΗ E-2778/98

υποβολή: Johanna Maij-Weggen (PPE) προς την Επιτροπή

(14 Σεπτεμβρίου 1998)

Θέμα: Η δι' απαγχονισμού εκτέλεση του κ. Rawhani στο Ιράν

Γνωρίζει η Επιτροπή ότι στις 21 Ιουλίου, στο Mashad (Ιράν), εκτελέσθηκε δι' απαγχονισμού κ. Ruhu'llah Rawhani επειδή είχε προσηλυτίσει μια νέα γυναίκα στη θρησκεία Μπαχάϊ;

Γνωρίζει η Επιτροπή ότι η κατηγορία αυτή αντικρούεται από τη νέα γυναίκα η οποία δήλωσε ότι η μητέρα της ήταν ήδη Μπαχάϊ και ότι είχε ανατραφεί η ίδια στους κόλπους της θρησκείας αυτής; Γνωρίζει η Επιτροπή ότι ουδέποτε συνελήφθη η νέα αυτή γυναίκα;

Γνωρίζει η Επιτροπή ότι μετά τη σύλληψή του, ο κ. Rawhani στερήθηκε κάθε δικαιώματος επίσκεψης και νομικής αρωγής και ότι όπως δείχνουν όλα τα στοιχεία δεν διεξήχθη σοβαρή δίκη ούτε εκδόθηκε εναντίον του καμία επίσημη καταδικαστική απόφαση;

Γνωρίζει, τέλος, η Επιτροπή ότι από το 1992 δεν είχε εκτελεσθεί κανένας οπαδός της θρησκείας Μπαχάϊ και ότι βρίσκονται στις φυλακές ακόμη 15 εξ αυτών, 4 εκ των οποίων καταδικασμένοι σε θάνατο;

Είναι διατεθειμένη η Επιτροπή να ζητήσει από την ιρανική κυβέρνηση διευκρινίσεις σχετικά με τη θανατική καταδίκη του κ. Rawhani και την τύχη των 15 Μπαχάϊ που κρατούνται στη χώρα;

Απάντηση του κ. Marín εξ ονόματος της Επιτροπής

(22 Οκτωβρίου 1998)

Η Επιτροπή εκφράζει τη λύπη της για την εκτέλεση του κ. Ruhu'llah Rawhani στο Mashad, Ιράν, στις 21 Ιουλίου 1998. Στις 5 Αυγούστου έγινε ένα διάβημα Τρόικας στην ιρανική κυβέρνηση στην Τεχεράνη για το θέμα αυτό.

Η Επιτροπή δεν έχει αντιπροσωπεία στην Τεχεράνη και δεν είχε πληροφορίες από πρώτο χέρι για τις συνθήκες που επικράτησαν στη δίκη και στην εκτέλεση του κ. Rawhani. Οι ιρανικές αρχές υποστηρίζουν ότι είχε νόμιμη προστασία καθόλη τη διάρκεια της δίκης τους και ότι δεν καταδικάστηκε σε θάνατο για τις θρησκευτικές του πεποιθήσεις εφόσον, παρόλο που δεν αναγνωρίζεται ως θρησκευτική μειονότητα, τα μέλη της Baha'i είναι ελεύθερα να ακολουθούν τη θρησκευτική τους πίστη, στο βαθμό που οι δραστηριότητές τους δεν απειλούν την εθνική ασφάλεια του Ιράν. Οι ιρανικές αρχές υποστηρίζουν επίσης ότι ο κ. Rawhani είχε δικαστεί και καταδικαστεί προηγουμένως το 1984 και το 1985 για εγκλήματα κατά της ασφάλειας του κράτους.

Η Επιτροπή γνωρίζει ότι άλλα τρία μέλη της ιρανικής κοινότητας Baha'i (οι κ. Ataullah Hamid Nasirizadih, Sirus Dhabihi Muqaddam, και Hidayat Kashifi Najafabadi) είναι φυλακισμένοι και αντιμετωπίζουν επίσης τη θανατική ποινή. Η Επιτροπή, σε συντονισμό με τα κράτη μέλη, ανησυχεί ιδιαίτερα γιάυτές τις περιπτώσεις και θα συνεχίσει να παρακολουθεί προσεκτικά την κατάσταση των δικαιωμάτων του ανθρώπου στο Ιράν.
ΓΡΑΠΤΗ ΕΡΩΤΗΣΗ P-2922/98

υποβολή: Pasqualina Napoletano (PSE) προς την Επιτροπή

(25 Σεπτεμβρίου 1998)

Θέμα: Σοβαρές παρατυπίες κατά τις δοκιμασίες στους διαγωνισμούς ΕΚ

Κατά τη διεξαγωγή του Γενικού Διαγωνισμού COM/A/8/9/10/11/12/98 για διοικητικούς και βοηθούς διοικητικούς υπαλλήλους που διεξήχθη στις 14 Σεπτεμβρίου 1989 στη Ρώμη και συγκεκριμένα στο ξενοδοχείο Ergife, σημειώθηκε περίπτωση κακής διοργάνωσης και διαχείρισης της τέταρτης και τελευταίας δοκιμασίας, δηλαδή της γλωσσικής, δεδομένου ότι χάθηκε το κιβώτιο με τα θέματα.

Πέρα από την ακατανόητη αυτή επιπολαιότητα, στο τέλος της τρίτης δοκιμασίας και αφού διαπιστώθηκε η έλλειψη των παραπάνω εγγράφων, οι υποψήφιοι παρέμειναν στην αίθουσα όπου διεξάγονταν οι δοκιμασίες έχοντας να δώσουν απαντήσεις σ' ένα ερωτηματολόγιο χωρίς τον οποιονδήποτε έλεγχο εκ μέρους των επιτηρητών, με συνέπεια να σημειωθούν παρατυπίες όπως η αντιπαράθεση των απαντήσεων, η χρήση κινητών τηλεφώνων για βοήθεια εκτός αίθουσας, καθώς και άλλες βαρύτατες παρατυπίες.

Υπό το πρίσμα των ανωτέρω, θεωρεί η Επιτροπή ότι ο διαγωνισμός αυτός μπορεί να θεωρηθεί ισχυρός, σύμφωνα με τα κριτήρια διαφάνειας, καταλληλότητας των υποψηφίων και ορθής διεξαγωγής των διαδικασιών;
ΓΡΑΠΤΗ ΕΡΩΤΗΣΗ E-2352/98

υποβολή: Jaak Vandemeulebroucke (ARE) προς την Επιτροπή

(27 Ιουλίου 1998)

Θέμα: Ασφάλεια των αγροτικών οχημάτων

Με αφορμή το τραγικό ατύχημα που συνέβη στο δήμο Kortrijk-Heule, στην περιφέρεια της Δυτικής Φλάνδρας (Βέλγιο), και το οποίο οδήγησε στο θάνατο ενός ποδηλάτη ο οποίος βρέθηκε κάτω από το ρυμουλκούμενο ενός ελκυστήρα, μπορεί η Επιτροπή να απαντήσει στο ακόλουθο ερώτημα:

Παρόλο που ο ελκυστήρας ήταν εξοπλισμένος με τους διάφορους επιβαλλόμενους από τον νόμο καθρέφτες, ο οδηγός δεν μπορούσε να δει τον ποδηλάτη. Σύμφωνα με τους εμπειρογνώμονες παρόμοιες τυφλές γωνίες δεν αποφεύγονται παρά μόνο με την παρουσία δεύτερου ατόμου στον ελκυστήρα ή με ορισμένες αναπροσαρμογές της κατασκευής του οχήματος, και πιο συγκεκριμένα με την τοποθέτηση παραθύρου στο κάτω μέρος της πόρτας.

Μπορεί η Επιτροπή να ανακοινώσει αν έχουν ήδη πραγματοποιηθεί έρευνες για το κατά πόσο θα μπορούσε να επιβληθεί η υποχρέωση της εν λόγω αναπροσαρμογής της κατασκευής των οχημάτων: Μήπως έχουν ήδη αναληφθεί σχετικές πρωτοβουλίες;

Απάντηση του κου Bangemann εξ ονόματος της Επιτροπής

(24 Σεπτεμβρίου 1998)

Η Επιτροπή επιθυμεί να υπογραμμίσει στο Αξιότιμο Μέλος του Κοινοβουλίου ότι εκφράζει επίσης τη λύπη της για το τραγικό ατύχημα που συνέβη στην κοινότητα Courtrai/Heule και το οποίο στοίχισε τη ζωή σε έναν ποδηλάτη, ο οποίος ανετράπη από ρυμουλκούμενο όχημα γεωργικού ελκυστήρα.

To Αξιότιμο Μέλος του Κοινοβουλίου οφείλει να γνωρίζει ότι η Επιτροπή ακούει με πολλή προσοχή τα προβλήματα που σχετίζονται με τις διάφορες πτυχές ασφάλειας.

Προκειμένου να αποφευχθούν τέτοιου είδους ατυχήματα, η Επιτροπή έκρινε αναγκαίο να τροποποιήσει την οδηγία 74/346/ΕΟΚ του Συμβουλίου(1) σχετικά με τα κάτοπτρα οδήγησης των γεωργικών ή δασικών ελκυστήρων. Οι εν λόγω τροποποιήσεις εγκρίθηκαν στις 8 Ιουνίου 1998 (οδηγία 98/40/ΕΚ(2)) και λαμβάνουν υπόψη την ποικιλία των χρησιμοποιούμενων κατόπτρων οδήγησης, καθώς επίσης τις προϋποθέσεις ρύθμισης από τον οδηγό. Οι εν λόγω μετατροπές ανταποκρίνονται με αυτόν τον τρόπο στην επιθυμία που εξέφρασε το Αξιότιμο Μέλος του Κοινοβουλίου σχετικά με τη βελτίωση της πλευρικής ορατότητας των ελκυστήρων.

Ωστόσο, η Επιτροπή διαβεβαιώνει ότι οι συνθήκες χρήσης των εν λόγω διατάξεων είναι εξίσουν ουσιαστικές. Πράγματι, τα κάτοπτρα οδήγησης που έχουν έγκριση τύπου και είναι τοποθετημένα σύμφωνα με τις κοινοτικές προδιαγραφές πρέπει να ρυθμίζονται σωστά από τον οδηγό του οχήματος, ώστε το οπτικό του πεδίο να καλύπτει όλες τις καταστάσεις και να μην παρουσιάζει καμία τυφλή γωνία, λαμβάνοντας υπόψη τα εργαλεία που εξοπλίζουν τον ελκυστήρα και το φορτίο του ρυμουλκούμενου οχήματος.

(1) ΕΕ L 191 της 15.7.1974.

(2) ΕΕ L 171 της 17.6.1998.
ΓΡΑΠΤΗ ΕΡΩΤΗΣΗ E-1445/98

υποβολή: Pierre Lataillade (UPE) προς την Επιτροπή

(11 Μαΐου 1998)

Θέμα: Οδηγία για την προσέγγιση της νομοθεσίας των κρατών μελών σχετικά με τις μηχανές

Η Ευρωπαϊκή Επιτροπή εξέδωσε το 1993 ενημερωμένο "Οδηγό της Οδηγίας σχετικά με τις μηχανές" (οδηγία 89/392/ΕΟΚ(1), που τροποποιήθηκε το 1991 και το 1993). Ο οδηγός αυτός απεδείχθη εξαιρετικά χρήσιμος για τους κατασκευαστές και τους χρήστες μηχανών, ιδίως δε για τις ΜΜΕ. Η αναθεώρηση του οδηγού, που αποτελεί αντικείμενο ευρύτατης συναίνεσης στη βιομηχανία και στα περισσότερα κράτη μέλη, αναμένεται με αμείωτο ενδιαφέρον πάνω από ένα χρόνο τώρα.

1. Ποιοί οι λόγοι για την καθυστέρηση αυτή;

2. Η Επιτροπή προτίθεται να τον δημοσιεύσει;

3. Πότε σκοπεύει να το πράξει;

Απάντηση του Κ. Bangemann εξ ονόματος της Επιτροπής

(1 Οκτωβρίου 1998)

Η Επιτροπή εκφράζει την ικανοποίησή της για τη συνδρομή που παρέχει το αξιότιμο μέλος του Κοινοβουλίου στις δραστηριότητές της που αποσκοπούν στη μεγαλύτερη διαφάνεια της Κοινοτικής νομοθεσίας και δηλώνει ότι είναι πρόθυμη να ενισχύσει τη μελλοντική δημοσίευση ενός σχετικού οδηγού.

Το 1993, κρίνονταν ότι η έκδοση ενός φυλλαδίου θα ήταν ό,τι το καλύτερο για τα ενδιαφέροντα της βιομηχανίας. Στο μεταξύ, οι τεχνικές εξελίχτηκαν. Το προσχέδιο του οδηγού τριπλασιάστηκε σε όγκο, το δε περιεχόμενο χρειάζεται συχνές αναθεωρήσεις. Επειδή η διακίνησή του δια της ηλεκτρονικής οδού είναι λιγότερο δαπανηρή, πιο γρήγορη και πιο ευέλικτη, η Επιτροπή προτίθεται να δώσει πρόσβαση στον οδηγό μέσω των ενημερωτικών σελίδων που καταχωρεί στο Internet(2), εννοείται δε ότι ο οδηγός αποβλέπει και μόνο στο να διευκολύνεται η εφαρμογή της Οδηγίας 89/392/ΕΟΚ του Συμβουλίου, της 14 Ιουνίου 1989, σχετικά με την προσέγγιση των νομοθεσιών των Κρατών μελών αναφορικά με τις μηχανές και δεν αποτελεί δεσμευτική νομική ερμηνεία. Σε ό,τι αφορά τη δημοσίευση σε χαρτί, η όποια επιχορήγηση θα εξαρτηθεί από δημοσιονομικές δυνατότητες, λαμβάνοντας υπόψη την προτεραιότητα που η Επιτροπή πρέπει να επιφυλάσσει στις δικές της δημοσιεύσεις.

(1) ΕΕ L 183 της 29.6.1989, σελ. 9.

(2) http://europa.eu.int/en/comm/dgiii/directs/dg3/index.htm.
ΓΡΑΠΤΗ ΕΡΩΤΗΣΗ E-2702/98

υποβολή: Marie-Paule Kestelijn-Sierens (ELDR) προς την Επιτροπή

(1 Σεπτεμβρίου 1998)

Θέμα: Εργολάβοι

Μπορούν οι Αρχές ενός κράτους μέλους της Ευρωπαϊκής Ένωσης να απαιτήσουν όπως ένας εργολάβος κάτοικος άλλου κράτους μέλους,προβεί σε καταχώρηση της ειδικότητός του στους επίσημους φορείς, πρίν μπορέσει να εξασκήσει το επάγγελμά του;

Απάντηση του κ. Monti εξ ονόματος της Επιτροπής

(27 Οκτωβρίου 1998)

Θα πρέπει να γίνει διάκριση μεταξύ δύο περιπτώσεων. Στην πρώτη, ο ξένος εργολήπτης επιθυμεί να ασκήσει, κατά μόνιμο τρόπο, το επάγγελμά του σε ένα άλλο κράτος μέλος ιδίς με τη μορφή θυγατρικής εταιρείας η οποία εξαρτάται από τη μητρική εταιρεία στο κράτος μέλος στο οποίο διαμένει. Η περίπτωση αυτή εμπίπτει στο άρθρο 52 της συνθήκης ΕΚ (το δικαίωμα εγκαταστάσεως). Εφόσον απαιτείται καταχώρηση από κάθε πρόσωπο ανεξάρτητα από την εθνικότητά του ή τον τόπο εγκατάστασής του στο εσωτερικό της Κοινότητας, η απαίτηση αυτή δεν είναι ασυμβίβαστη με την αρχή της ίσης μεταχείρισης του άρθρου 52.

Στην δεύτερη περίπτωση, ένας εργολήπτης ασκεί, προσωρινά, το επάγγελμά του σε ένα άλλο κράτος μέλος χωρίς να είναι εγκατεστημένος εκεί. Η περίπτωση αυτή εμπίπτει στο άρθρο 59 της συνθήκης ΕΚ (ελεύθερη παροχή υπηρεσιών). Σχετικά, το άρθρο 59 απαγορεύει τα μέτρα που αποτελούν διακρίσεις ή δυσανάλογους περιορισμούς της ελεύθερης παροχής υπηρεσιών. Γενικά ένα καθεστώς προηγούμενης έγκρισης (ή καταχώρησης) εφαρμοζόμενο σε κάθε εργολάβο ανεξάρτητα από την προέλευσή του δεν είναι συμβιβάσιμο με το άρθρο 59 της συνθήκης εκτός και αν υφίστανται στον σχετικό τομέα επαγγελματικής δραστηριότητας, επιτακτικές ανάγκες συνδεόμενες με το γενικό συμφέρον, το εν λόγω γενικό συμφέρον δεν εξασφαλίζεται από τους κανόνες της χώρας στην οποία είναι εγκατεστημένος ο φορέας παροχής υπηρεσιών, και δεν μπορεί να επιτευχθεί το ίδιο αποτέλεσμα με λιγότερο περιοριστικές ρυθμίσεις.
ΓΡΑΠΤΗ ΕΡΩΤΗΣΗ E-3225/98

υποβολή: Roberto Mezzaroma (PPE) προς την Επιτροπή

(26 Οκτωβρίου 1998)

Θέμα: Ρωσικά υποβρύχια

Μπορεί η Επιτροπή να πει εάν γνωρίζει, όπως πληροφορήθηκα, ότι πολλά ατομικά υποβρύχια είναι αγκυροβολημένα στα ρωσικά φιόρδ κοντά στα σύνορα με άλλες χώρες, τη στιγμή που η συντήρησή τους είναι υποτυπώδης ή μηδενική, και παρόλο που οι πυρηνικοί τους αντιδραστήρες είναι ακόμη ενεργοί;

Μπορεί επίσης η Επιτροπή να διευκρινίσει:

- ποιες γενικές διευθύνσεις ασχολούνται με το πρόβλημα αυτό,

- τι μέτρα έχουν ληφθεί σχετικά από την Ευρωπαϊκή Ένωση,

- ποια είναι η στάση των ενδιαφερομένων χωρών, και

- ποιοι είναι οι πραγματικοί κίνδυνοι και, τέλος,

- ποιοι υπάλληλοι είναι επιφορτισμένοι με το συγκεκριμένο θέμα;

Απάντηση του κ. van den Broek εξ ονόματος της Επιτροπής

(13 Νοεμβρίου 1998)

Η Επιτροπή έχει πλήρη επίγνωση του γεγονότος ότι τα εξαντλημένα πυρηνικά καύσιμα από υποβρύχια και παγοθραυστικά αποτελούν μεγάλο κίνδυνο για το περιβάλλον στη Ρωσική Ομοσπονδία και τις όμορες χώρες της. Αυτό το πρόβλημα έχει λάβει ιδιαίτερη έκταση στο βορειοδυτικό τμήμα της χώρας.

Η Επιτροπή αποδίδει ιδιαίτερη σημασία στο θέμα της πυρηνικής ασφάλειας στη Ρωσική Ομοσπονδία. Η Κοινότητα αποτελεί έναν από τους κυριότερους χορηγούς τεχνικής βοήθειας στον τομέα της πυρηνικής ασφάλειας στη Ρωσία. Από συνολικό ποσό 470 εκατ. ECU που έχουν διατεθεί στο πλαίσιο διμερούς συνδρομής μετά το 1992, η Κοινότητα έχει χορηγήσει περίπου 300 εκατ. ECU (ήτοι 63 %).

Η Επιτροπή πάντοτε παρέχει την υποστήριξή της σε ένα ευρύ φάσμα έργων στον τομέα της διαχείρισης των ραδιενεργών αποβλήτων και καυσίμων, συμπεριλαμβανομένης της καταγραφής όλων των ραδιενεργών αποβλήτων και των εξαντλημένων πυρηνικών καυσίμων στη Βορειοδυτική Ρωσία, ενός διεθνούς έργου απομάκρυνσης των εξαντλημένων πυρηνικών καυσίμων από το πλοίο "Lepse", το οποίο χρησιμοποιείτο για την αποθήκευση τέτοιων καυσίμων, της ανάπτυξης κιβωτίων για την αποθήκευση των εξαντλημένων καυσίμων και της παροχής τεχνικής βοήθειας για τη διαχείριση των εξαντλημένων καυσίμων (αποθήκευση, μεταφορά, διάθεση).

Η Επιτροπή, από κοινού με τη Νορβηγία και τις Ηνωμένες Πολιτείες, επέδειξε προθυμία να συμμετάσχει σε μιαν ευρύτερη, σύντονη διεθνή προσπάθεια για την αντιμετώπιση αυτού του ζητήματος, εφόσον η Ρωσική Ομοσπονδία απομακρύνει τα εμπόδια που άπτονται της πυρηνικής ευθύνης και των τελωνειακών και φορολογικών θεμάτων κατά την εκτέλεση των έργων και εφόσον επιτρέψει την ελεύθερη πρόσβαση στους αναγκαίους χώρους και στοιχεία.

Μέχρι σήμερα, η Ρωσική Ομοσπονδία δεν έχει απομακρύνει αυτά τα εμπόδια. Η Επιτροπή χρησιμοποιεί κάθε δυνατό μηχανισμό και διμερή συνάντηση, προκειμένου να υπογραμμίσει τον επείγοντα χαρακτήρα του θέματος. Διεξάγονται τακτικές συναντήσεις μεταξύ των εμπλεκόμενων χωρών και της Ρωσικής Ομοσπονδίας στο πλαίσιο της ομάδας επαφής εμπειρογνωμόνων, που συστάθηκε υπό την αιγίδα της Διεθνούς Υπηρεσίας Ατομικής Ενέργειας. Η προσεχής συνάντηση είναι προγραμματισμένη για τον Νοέμβριο του 1998 στο Μουρμάνσκ.
ΓΡΑΠΤΗ ΕΡΩΤΗΣΗ E-2215/98

υποβολή: David Thomas (PSE) προς την Επιτροπή

(16 Ιουλίου 1998)

Θέμα: Καταβολή ποσών για παρεμβάσεις υπό μορφή αποθεματοποίησης

Σε πληρωμές τι επιπέδου προβαίνει η Επιτροπή προς τα κράτη μέλη για in situ παρέμβαση αποθεματοποίησης σιτηρών; Επιπροσθέτως, τι άλλες πληρωμές γίνονται για τη διαχείριση των σιτηρών που εισέρχονται ή εξέρχονται από τους χώρους παρέμβασης;

Τι συσχέτιση υπάρχει μεταξύ πληρωμών που γίνονται στα κράτη μέλη και τα ποσοστά που καθορίζει η ΕΕ; Μπορεί η Επιτροπή να δημοσιεύσει τα ποσοστά πληρωμών που γίνονται από τα κράτη μέλη;

Εκτιμά η Επιτροπή ότι τα διάφορα ποσοστά πληρωμών για αποθεματοποίηση ανά την ΕΕ στρεβλώνουν τον ανταγωνισμό;

Απάντηση του κ. Fischler εξ ονόματος της Επιτροπής

(8 Σεπτεμβρίου 1998)

Τα έξοδα τα οποία συνεπάγονται οι παρεμβάσεις υπό μορφή αποθεματοποίησης σιτηρών, επιστρέφονται στα κράτη μέλη επί τη βάσει κατάποκοπή ποσών τα οποία καθορίζονται από καιρού εις καιρόν, με απόφαση της Επιτροπής. Τα κατάποκοπήν ποσά τα οποία εφαρμόζονται για την οικονομική χρήση 1998 έχουν ως εξής: 1,76 ECU/τόνο για έξοδα εισόδου(1), 1,71 ECU/τόνο για έξοδα ανάληψης1 με όριο ανοχής(2) (1,98 ECU/τόνο χωρίς όριο ανοχής) και 1,11 ECU/τόνο για μηνιαία έξοδα αποθεματοποίησης.

Η μέθοδος υπολογισμού αυτών των κατάποκοπήν ποσών, τα οποία εφαρμόζονται σε ολόκληρη την Κοινότητα, καθορίζεται στον κανονισμό (ΕΟΚ) 1643/89 της Επιτροπής, της 12ης Ιουνίου 1989, περί καθορισμού των κατάποκοπή ποσών που χρησιμοποιούνται στη χρηματοδότηση των υλικών εργασιών που προκύπτουν από τη δημόσια αποθεματοποίηση των γεωργικών προϊόντων(3) και βασίζεται στον σταθμισμένο μέσο όρο των πραγματικών εξόδων που κοινοποιούνται από τα τέσσερα λιγότερο δαπανηρά κράτη μέλη, υπό την προϋπόθεση ότι αυτά τα κράτη μέλη έχουν στην κατοχή τους το 33 % τουλάχιστον των ποσοτήτων του εν λόγω προϊόντος. Η Επιτροπή δεν έχει πολιτική δημοσίευσης των πραγματικών συντελεστών που της κοινοποιούνται για τους σκοπούς αυτού του υπολογισμού.

Δεδομένου ότι οι πληρωμές της Επιτροπής είναι ομοιόμορφες για όλα τα κράτη μέλη, δεν τίθεται θέμα στρέβλωσης του ανταγωνισμού εξαιτίας "διαφόρων ποσοστών πληρωμών για αποθεματοποίηση ανά την ΕΕ". Το γεγονός ότι τα πραγματικά ποσοστά τα οποία εφαρμόζονται, ενδέχεται να διαφέρουν μεταξύ κρατών μελών, αποτελεί αντανάκλαση των συνθηκών αγοράς στο κάθε κράτος μέλος.

(1) Σε περίπτωση που δεν λαμβάνει χώρα καμία υλική μετακίνηση προϊόντος, το κατάποκοπή ποσό μειώνεται κατά 0,72 ECU/τόνο.

(2) Άρθρο 4 του κανονισμού (ΕΟΚ) 3597/90 της Επιτροπής, της 12ης Δεκεμβρίου 1990, σχετικά με τους κανόνες λογιστικής καταχώρησης για τα μέτρα παρέμβασης που συνεπάγεται η αγορά, η αποθεματοποίηση και η πώληση γεωργικών προϊόντων από τους οργανισμούς παρέμβασης, ΕΕ L 350 της 14.12.1990.

(3) ΕΕ L 162 της 13.6.1989.
ΓΡΑΠΤΗ ΕΡΩΤΗΣΗ E-2223/98

υποβολή: John McCartin (PPE) προς την Επιτροπή

(16 Ιουλίου 1998)

Θέμα: Ζώνη επιχειρήσεων στο Upper Shannon

Έχει συμπληρώσει η Επιτροπή τις εκτιμήσεις της επί της προτάσεως της Ιρλανδικής Κυβέρνησης να αναγνωρίσει εκπτώσεις φόρου σε επιχειρήσεις της περιφέρειας Upper Shannon, στα πλαίσια του προταθέντος σχεδίου αγροτικής ανάπλασης;

Απάντηση του κ. Van Miert εξ ονόματος της Επιτροπής

(3 Σεπτεμβρίου 1998)

Η Επιτροπή δεν έχει ακόμη λάβει κοινοποίηση από τις ιρλανδικές αρχές, βάσει του άρθρου 93, παράγραφος 3 της συνθήκης ΕΚ σχετικά με σχέδιο ενίσχυσης για "αγροτική ανάπλαση" το οποίο προβλέπει την παροχή φορολογικών πλεονεκτημάτων σε επιχειρήσεις της περιφέρειεας Upper Shannon της Ιρλανδίας
ΓΡΑΠΤΗ ΕΡΩΤΗΣΗ E-2752/98

υποβολή: Alexandros Alavanos (GUE/NGL) προς την Επιτροπή

(10 Σεπτεμβρίου 1998)

Θέμα: Οι δαπάνες κοινωνικής προστασίας στην Ευρωπαïκή Ένωση

Σύμφωνα με την έκθεση της Επιτροπής COM(98)0243) για τις κοινωνικές δαπάνες στα κράτη μέλη το 1997, εξακολουθεί να υπάρχει μεγάλη διαφορά στις σχετικές δαπάνες των κρατών μελών, που κυμαίνεται από 20 % και 21 % του ΑΕΠ στην Ιρλανδία και την Ελλάδα έως 36 % στη Σουηδία. Τα επίπεδα των επιδομάτων ανεργίας κυμαίνονται επίσης από 60-65 % του μισθού ενός εργαζομένου στη Δανία και Γαλλία έως 25 % στην Ελλάδα. Λαμβάνοντας υπόψη τα ανωτέρω, καθώς και ότι περίπου στο 35 % - σύμφωνα με την ίδια έκθεση - των νοικοκυριών στην Ευρωπαϊκή Ένωση οι κοινωνικές παροχές αποτελούν την κύρια πηγή εισοδήματος και ότι χωρίς αυτές το 40 % των νοικοκυριών θα ήταν φτωχά, ερωτάται η Επιτροπή με τι μέτρα θα συμβάλει στην εναρμόνιση των κοινωνικών δαπανων στα κράτη μέλη και στην ανακούφιση της φτώχειας, ιδιαίτερα σε χώρες όπως η Ελλάδα, η οποία έχει ένα από τα χαμηλότερα επίπεδα κοινωνικών δαπανών και οι περιφέρειες της οποίας είναι οι φτωχότερες ως προς το κατά κεφαλήν ΑΕΠ.

Απάντηση του κ. Flynn εξ ονόματος της Επιτροπής

(22 Οκτωβρίου 1998)

Κάθε κράτος μέλος είναι αρμόδιο για την οργάνωση και χρηματοδότηση του εθνικού του συστήματος κοινωνικής προστασίας και η δημόσια δαπάνη στον τομέα της κοινωνικής προστασίας διαφέρει σημαντικά από κράτος μέλος σε κράτος μέλος με ποσοστά που κυμαίνονται από το 20 % του ακαθάριστου εγχώριου προϊόντος (ΑΕΠ) στην Ιρλανδία, στο 36 % του ΑΕΠ στη Σουηδία(1).

Ωστόσο, στο πλαίσιο αυτό πρέπει να τονιστεί ότι το επίπεδο δημόσιας δαπάνης στον τομέα της κοινωνικής προστασίας και μόνο δεν αποτελεί μοναδικό κριτήριο αξιολόγησης για το επίπεδο κοινωνικής προστασίας σε ένα ορισμένο κράτος μέλος. Κατ¢αρχήν, είναι δυνατόν να επιτευχθεί η διαβίβαση ουσιαστικών παροχών μέσω φοροαπαλλαγών ή επιδομάτων καθώς και μέσω της χορήγησης παροχών που στην περίπτωση αυτή θα εμφανιστούν ως χαμηλότερα έσοδα παρά ως δαπάνες. Η ισχύς του δημόσιου πυλώνα μέσα στο συνολικό σύστημα κοινωνικής προστασίας ενός κράτους μέλους αντανακλά όχι μόνο τη συγκεκριμένη δημογραφική δομή και ειδικότερα τη δομή των νοικοκυριών και της οικογένειας, αλλά επίσης τη σχετική σημασία επαγγελματικών προγραμμάτων και ιδιωτικών παροχών.

Η Επιτροπή προωθεί τη συνεργασία των μελών κρατών ώστε να επιτευχθεί υψηλού βαθμού σύγκλιση στόχων και πολιτικών στον τομέα της κοινωνικής προστασίας. Η Επιτροπή θα υποβάλει στα τέλη του 1998 έκθεση σχετικά με την εφαρμογή της σύστασης του Συμβουλίου 92/441/ΕΟΚ της 24ης Ιουνίου 1992 όσον αφορά τα κοινά κριτήρια που αφορούν την επάρκεια πόρων και παροχών στα συστήματα κοινωνικής προστασίας(2). Στις αρχές δε του 1999, θα υποβάλει ανακοίνωση στην οποία θα συμπεριλαμβάνεται αξιολόγηση της εφαρμογής της σύστασης του Συμβουλίου 92/442/ΕΟΚ της 27ης Ιουλίου 1992 για τη σύγκλιση των στόχων και των πολιτικών κοινωνικής προστασίας2.

Η συνθήκη του Άμστερνταμ με το άρθρο 137 αναθέτει στην Ένωση νέα εντολή να δράσει για την καταπολέμηση του κοινωνικού αποκλεισμού.

(1) Έκθεση σχετικά με την Κοινωνική Προστασία στην Ευρώπη.

(2) ΕΕ L 245 της 26.8.1992.